RO Jurnalul Oficial al Uniunii Europene C 283/15

Publicarea unei cereri în temeiul articolului 6 alineatul (2) din Regulamentul (CE) nr. 510/2006 al Consiliului privind protecția indicațiilor geografice și a denumirilor de origine ale produselor agricole și alimentare

(2008/C 283/10)

Prezenta publicare conferă dreptul de opoziție la cererea de înregistrare, în temeiul articolului 7 din Regulamentul (CE) nr. 510/2006 al Consiliului (1). Declarațiile de opoziție trebuie să parvină Comisiei în termen de șase luni de la data prezentei publicări

DOCUMENT UNIC

REGULAMENTUL (CE) NR. 510/2006

„PAGNOTTA DEL DITTAINO”

NR. CE: IT-PDO-0005-0577-07.12.2006

IGP ( ) DOP ( X )

1. Denumire

„Pagnotta del Dittaino”

2. Statul membru sau țara terță

Italia

3. Descrierea produsului agricol sau alimentar

3.1. Tipul produsului

Clasa 2.4: Produse de panificație, patiserie, cofetărie și biscuiți

3.2. Descrierea produsului căruia i se aplică denumirea de la punctul 1

„Pagnotta del Dittaino” DOP se pune în consum sub forma tradițională a unei pâini rotunde în greutate de 500-1 100 g sau sub formă de jumătăți de pâine feliate. Coaja, de duritate medie, are 3-4 mm grosime. Miezul este galben deschis, compact, uniform, foarte elastic, cu granulație fină. Conținutul de umiditate nu depășește 38 %. Pâinea își păstrează proprietățile organoleptice, cum ar fi aroma, gustul și prospețimea, timp de cinci zile de la data de producție.

3.3. Materii prime (numai pentru produsele prelucrate)

„Pagnotta del Dittaino” DOP este un tip de pâine produs după o metodă specifică, folosind drojdie naturală și făină din grâu dur din varietățile Simeto, Duilio, Arcangelo, Mongibello, Ciccio și Colosseo, cultivat în zona menționată la punctul 4 de mai jos, care trebuie să reprezinte cel puțin 70 % din cantitatea totală de făină întrebuințată. Restul de 30 % trebuie să fie făină din grâu dur din varietățile Amedeo, Appulo, Bronte, Cannizzo, Cappelli, Creso, Iride, Latino, Norba, Pietrafitta, Quadrato, Radioso, Rusticano, Sant'Agata, Tresor sau Vendetta, cultivate în zona de producție.

Grâul dur utilizat la fabricarea făinii trebuie să fie obținut din semințe certificate și să îndeplinească următoarele cerințe minime de calitate: greutate hectolitrică > 78 kg/hl; proteine (N tot. × 5,70) > 12 % în substanță uscată; umiditate < 12,5 %; gluten > 8 % în substanță uscată; indice de galben > 17b minolta.

3.4. Furaje (numai pentru produsele de origine animală)

—

3.5. Etape specifice ale producției care trebuie să aibă loc în zona geografică identificată

Cultivarea și recoltarea grâului, precum și fabricarea și ambalarea produsului „Pagnotta del Dittaino” DOP trebuie să aibă loc în zona de producție menționată la punctul 4, pentru a asigura trasabilitatea și controlul produsului și conservarea calității sale și a proprietăților sale caracteristice descrise la punctul 3.2 de mai sus.

Ca să-și păstreze calitățile caracteristice, produsul trebuie să fie ambalat imediat în zona geografică menționată, în folie de plastic microporos sau într-o atmosferă modificată, pentru a asigura conformitatea cu cerințele sanitare și igienice și, totodată, pentru a permite produsului să respire.

3.6. Norme specifice privind felierea, raderea, ambalarea etc.

„Pagnotta del Dittaino” DOP se ambalează în folie de plastic microporos sau într-o atmosferă modificată pentru a asigura conformitatea cu cerințele sanitare și igienice și, totodată, pentru a permite produsului să respire.

3.7. Norme specifice privind etichetarea

Pe etichetă trebuie să figureze emblema denumirii „Pagnotta del Dittaino”.

Este interzisă adăugarea oricăror alte specificații care nu sunt prevăzute în mod expres. Se admite, totuși, utilizarea unor referințe la mărci private, cu condiția ca acestea să nu aibă conținut laudativ sau să fie de natură a induce în eroare consumatorul. Emblema denumirii, ale cărei caracteristici, împreună cu indicii colorimetrici aferenți, sunt prezentate detaliat în caietul de sarcini, este de formă dreptunghiulară și cuprinde, în stânga jos, două spice de grâu așezate perpendicular. În spațiul delimitat de ele, se află două pâini — una întreagă, jos, și una pe jumătate, deasupra ei. În dreapta jos, figurează sigla comunitară a DOP. Sus, încadrată într-un dreptunghi, apare, pe un singur rând orizontal, inscripția „PAGNOTTA DEL DITTAINO DOP”.

4. Delimitarea succintă a zonei geografice

„Pagnotta del Dittaino” DOP se produce într-o zonă care cuprinde comunele Agira, Aidone, Assoro, Calascibetta, Enna, Gagliano Castelferrato, Leonforte, Nicosia, Nissoria, Piazza Armerina, Regalbuto, Sperlinga, Valguarnera Caropepe și Villarosa din provincia Enna și comunele Castel di Iudica, Raddusa și Ramacca din provincia Catania.

5. Legătura cu zona geografică

5.1. Specificitatea zonei geografice

Zona de cultivare a grâului din care se face „Pagnotta del Dittaino” se caracterizează printr-o climă tipic mediteraneană, cu un regim pluviometric foarte neregulat. Pe parcursul anului, precipitațiile se produc în special toamna și iarna, media anuală fiind în jur de 500 mm. Mediile lunare de temperatură ating valorile cele mai ridicate în iulie și august, iar minimele, în ianuarie și februarie. Temperaturile însă scad rareori atât de mult (0 °C), încât să afecteze culturile. Terenurile pe care se cultivă grâul dur sunt relativ argiloase.

5.2. Specificitatea produsului

Cererea de recunoaștere a denumirii de origine protejată „Pagnotta del Dittaino” se justifică prin faptul că produsul se deosebește de altele din aceeași categorie printr-o serie de caracteristici, în special, consistența cojii, miezul galben deschis, cu granulație fină, compactă și uniformă, ca și prin capacitatea sa de a-și păstra proprietățile organoleptice, cum ar fi aroma, gustul și prospețimea, timp de cinci zile.

În vechime, grâul recoltat se depozita în puțuri speciale sau în magazii. Era, bineînțeles, protejat de apă, dar nu era tratat împotriva ciupercilor sau a insectelor parazite și era dus la măcinat la morile locale pe măsură ce era nevoie.

Și în prezent, grâul dur recoltat în zona menționată este curățat doar preliminar, pentru a separa boabele de paie și a îndepărta impuritățile și corpurile străine, și apoi depozitat în silozuri fără să se folosească pesticide sau produse chimice de sinteză. La moară, se admit doar tratamente fizice, mai exact, se permite răcirea cu aer și vânturarea.

Aceste tratamente previn încingerea boabelor, fenomen care favorizează creșterea mucegaiului, formarea micotoxinelor și dezvoltarea ouălor de insecte parazite și care poate cauza germinația cariopselor.

Drojdia naturală se obține dintr-o „drojdie-mamă” care se reînnoiește ori de câte ori este nevoie. Pentru aceasta, se ia o parte de „drojdie-mamă” și se amestecă cu două părți de făină și o parte de apă. După frământare, se obține o pastă din care se separă patru părți care dospesc. Una dintre ele se păstrează ca „drojdie-mamă”, care este astfel înnoită, iar celelalte trei se lasă la dospit circa cinci ore, după care se adaugă ca „drojdie naturală” la aluat.

5.3. Legătura cauzală dintre zona geografică și calitatea sau caracteristicile produsului (pentru DOP) sau o calitate anume, reputația sau alte caracteristici ale produsului (pentru IGP)

Caracteristicile produsului „Pagnotta del Dittaino”, descrise la punctul 5.2, sunt determinate în mod direct de caracteristicile morfologice și pedoclimatice ale zonei de producție menționate la punctul 4. Aceste caracteristici se datorează fără îndoială grâului și sunt deci strâns legate de acesta. Datorită trăsăturilor pedoclimatice ale zonei, grâul dur, care constituie materia primă principală și predominantă în procesul de producție, prezintă un nivel înalt de calitate și excelente caracteristici sanitare (absența micotoxinelor), de natură să genereze proprietățile organoleptice unice ale produsului „Pagnotta del Dittaino” DOP.

Mărturiile istorice arată că, spre deosebire de alte zone ale Italiei, unde pentru panificație se utiliza și continuă să se utilizeze făina din grâu moale, în această zonă, s-a folosit dintotdeauna grâul dur, care asigură menținerea principalelor proprietăți organoleptice ale produsului timp de o săptămână.

Păstrarea acestor proprietăți se datorează nu numai făinii din grâu dur, ci și folosirii așa-numitului „criscenti” (drojdia naturală). Fermentația pastei acide se bazează pe echilibrul dinamic care se realizează între bacteriile lactice și drojdie. Principalele specii microbiene întâlnite sunt Lactobacillus sanfranciscensis (Lactobacillus brevis ssp. lindneri), Candida milleri și Saccharomyces exiguus.

Dintre numeroasele mărturii păstrate în scrierile antice, multe provin din zona de cultivare a grâului dur și au devenit, în timp, un patrimoniu de cunoștințe și obiceiuri specifice culturii cerealelor și, în special, preparării pâinii.

Cultivarea grâului dur în zonele interne ale Siciliei, inclusiv în comunele din provinciile Enna și Catania, prezintă o importanță deosebită nu numai prin suprafețele întinse consacrate acestei activități, ci și prin faptul că terenurile implicate se utilizează în mod tradițional pentru cultura grâului în mediu secetos. Din cauza condițiilor pedoclimatice din aceste comune, grâul dur a fost, de-a lungul anilor, singura cultură care le-a asigurat o ocupație și o sursă de venituri satisfăcătoare fermierilor locali.

Locul însemnat al grâului dur în obiceiurile alimentare ale sicilienilor este consemnat încă de Pliniu cel Bătrân în a sa „De Naturalis Historia”. Într-adevăr, dacă în alte zone din Peninsula Italică, făina se obținea din ghindă sau castane sau din alte cereale ca orzul și secara, țăranii sicilieni au învățat să facă pâine din făină de grâu. Mulțumită acestei învățături, datorită faptului că se hrăneau cu pâine din făină de grâu, au supraviețuit în ciuda marii sărăcii, spune Sonino.

Trimitere la publicarea caietului de sarcini

Administrația actuală a lansat procedura națională de opoziție prin publicarea propunerii de recunoaștere a denumirii de origine protejate „Pagnotta del Dittaino” în Gazzetta Ufficiale della Repubblica Italiana, nr. 75 din 30 martie 2006.

Textul consolidat al caietului de sarcini este disponibil la următoarea adresă:

www.politicheagricole.it/ProdottiQualita/Disciplinari_esame_UE.htm

(1) JO L 93, 31.3.2006, p. 12.